STATISTIKOS DEPARTAMENTO PRIE LIETUVOS RESPUBLIKOS VYRIAUSYBĖS GENERALINIO DIREKTORIAUS

Į S A K Y M A S

DĖL STATISTIKOS INFORMACINĖS SISTEMOS NUOSTATŲ PATVIRTINIMO

2003 m. spalio 6 d. Nr. DĮ-151

Vilnius

Vadovaudamasis Lietuvos Respublikos valdymo reformų ir savivaldybių reikalų ministro 1999 m. sausio 25 d. įsakymu Nr. 7 „Dėl Valstybės ir vietos savivaldos informacinių sistemų įteisinimo tvarkos“ (Žin., 1999, Nr. 13-325) ir siekdamas įteisinti Statistikos departamento informacinę sistemą,

tvirtinu Statistikos informacinės sistemos nuostatus (pridedama).

GENERALINIS DIREKTORIUS	ALGIRDAS ŠEMETA

______________

PATVIRTINTA

Statistikos departamento prie Lietuvos

Respublikos Vyriausybės generalinio

direktoriaus 2003 m. spalio 6 d.įsakymu

Nr. DĮ-151

STATISTIKOS INFORMACINĖS SISTEMOS NUOSTATAI

I. BENDROSIOS NUOSTATOS

1. Statistikos informacinės sistemos (toliau vadinama – SIS) nuostatai reglamentuoja šios sistemos tvarkymo įstaigas, objektą, tikslą, uždavinius, paskirtį, struktūrą, sistemos duomenis, jų tvarkymą, duomenų gavėjus, teikėjus, duomenų saugos organizavimą ir duomenų saugos priemonių įgyvendinimo tvarką.

2. SIS nuostatuose vartojamos sąvokos atitinka su nuostatais susijusiuose teisės aktuose vartojamas sąvokas.

3. SIS kūrimo ir tvarkymo teisinis pagrindas – Statistikos departamento prie Lietuvos Respublikos Vyriausybės 1995 m. lapkričio 27 d. įsakymas Nr. 47, 1997 m. kovo 28 d. įsakymas Nr. 24 ir šio įsakymo 1998 m. kovo 31 d. papildymas Nr. 45 „1998 m. kovo 31 d. įsakymo Nr. 45 redakcija“, Lietuvos Respublikos Vyriausybės 2001 m. kovo 12 d. nutarimu Nr. 285 patvirtinti Statistikos departamento prie Lietuvos Respublikos Vyriausybės nuostatai (Žin., 2001, Nr. 23-769), Lietuvos Respublikos statistikos įstatymas (Žin., 1993, Nr. 54-1048; 1999, Nr. 114-3299), Lietuvos Respublikos valstybės registrų įstatymas (Žin., 1996, Nr. 86-2043; 2000, Nr. 47-1345), Lietuvos Respublikos asmens duomenų teisinės apsaugos įstatymas (Žin., 1996, Nr. 63-1479; 2003, Nr. 15-597).

4. SIS valdytojas ir vadovaujanti tvarkymo įstaiga – Statistikos departamentas prie Lietuvos Respublikos Vyriausybės (toliau vadinama – Statistikos departamentas), SIS tvarkymo įstaigos – teritorinės statistikos įstaigos, viešosios įstaigos „Statistikos centras“ ir „Statistikos tyrimai“.

5. Statistikos departamentas vykdo šias funkcijas:

5.1. nustato SIS duomenų tvarkymo tikslus ir priemones;

5.2. koordinuoja SIS techninės ir programinės įrangos kūrimo, tobulinimo ir diegimo darbus ir metodiškai jiems vadovauja;

5.3. sprendžia SIS duomenų formavimo ir saugos, informacijos teikimo ir kitus SIS tvarkymo klausimus;

5.4. teisės aktų nustatyta tvarka gauna duomenis iš kitų duomenų valdytojų, respondentų, teritorinių statistikos įstaigų;

5.5. prisideda prie informacinės visuomenės kūrimo, įstatymų nustatyta tvarka teikia statistinę informaciją visuomenės informavimo priemonėms;

5.6. renka, kaupia, analizuoja ir apibendrina statistinius duomenis, rengia ir skelbia informaciją apie juridinių ir fizinių asmenų gamybinę, komercinę, finansinę, socialinę veiklą ir jos sąlygas;

5.7. diegia su statistika susijusius tarptautinius klasifikatorius ir standartus;

5.8. teikia statistinę informaciją valstybės ir savivaldybių institucijoms ir įstaigoms, mokslo institucijoms, Europos bendrijų statistikos tarnybai ir tarptautinėms organizacijoms pagal tarptautinius susitarimus;

5.9. įgyvendina priemones, užtikrinančias statistinės informacijos objektyvumą, patikimumą, palyginamumą ir viešumą;

5.10. įgyvendina organizacines, technologines ir technines priemones, užtikrinančias statistinių duomenų ir informacijos saugą ir konfidencialumą;

5.11. analizuoja ir sprendžia technologines, metodologines ir organizacines SIS veikimo problemas;

5.12. sudaro sutartis su duomenų ir informacijos teikėjais ir gavėjais;

5.13. bendradarbiauja su valstybės valdžios ir valdymo, savivaldybių institucijomis, užsienio šalių statistikos institucijomis, tarptautinėmis organizacijomis.

6. SIS tvarkymo įstaigos pagal savo kompetenciją – Statistikos departamentas, teritorinės statistikos įstaigos, viešosios įstaigos „Statistikos centras“ ir „Statistikos tyrimai“ vykdo šias funkcijas:

6.1. užtikrina SIS funkcionavimą;

6.2. diegia ir eksploatuoja kompiuterių techniką ir programinę įrangą;

6.3. kuria ir tvarko statistinių registrų duomenų bazes;

6.4. kuria ir tvarko statistines duomenų bazes;

6.5. renka, kaupia, atnaujina SIS duomenis;

6.6. kuria, tobulina ir pritaiko specializuotas programines priemones statistinei informacijai rengti ir platinti;

6.7. užtikrina duomenų saugą.

7. SIS paskirtis:

7.1. statistiniams duomenims rinkti ir kaupti duomenų bazėse;

7.2. statistinei informacijai apibendrinti ir analizuoti;

7.3. statistinei informacijai platinti.

II. SIS OBJEKTAS, TIKSLAS, UŽDAVINIAI

8. SIS objektas – statistinių duomenų ir statistinės informacijos apie ekonominius, demografinius ir socialinius procesus bei aplinkos pokyčius visuma.

9. SIS tikslai – rinkti, apdoroti statistinius duomenis apie valstybės ekonominius, demografinius ir socialinius procesus bei aplinkos pokyčius, rengti ir laiku teikti kokybišką statistinę informaciją, būtiną valstybės valdymui ir visuomenės poreikiams.

10. SIS uždaviniai:

10.1. sudaryti sąlygas oficialiąją statistiką tvarkančių įstaigų veiklos gerinimui;

10.2. diegti naujus duomenų surinkimo, apdorojimo, statistinės informacijos rengimo ir platinimo metodus;

10.3. optimizuoti informacijos srautus, diegiant elektronines duomenų surinkimo formas ir panaudojant statistikos reikmėms administracinius duomenis;

10.4. sujungti ir analizuoti įvairių statistikos tyrimų duomenis;

10.5. plėsti statistinės informacijos platinimo ir informacinių paslaugų struktūrą;

10.6. užtikrinti tvarkomų duomenų saugą;

10.7. gerinti statistinės informacijos kokybę, įgyvendinant jos tinkamumo, savalaikiškumo, aiškumo, prieinamumo, palyginamumo ir suderinamumo principus;

10.8. integruotis į Europos Sąjungos statistikos informacinę sistemą;

10.9. panaudoti valstybės registruose ir kitose informacinėse sistemose saugomą informaciją ir duomenis statistikos reikmėms.

III. SIS STRUKTŪRA

11. SIS sudaro:

11.1. tvarkomi duomenys:

11.1.1. metaduomenys;

11.1.2. pirminiai statistiniai duomenys;

11.2. registrų duomenys:

11.2.1. statistinio ūkio subjektų registro duomenys;

11.2.2. statistinio ūkių registro duomenys;

11.2.3. Lietuvos Respublikos gyventojų registro naudojami duomenys;

11.2.4. Lietuvos Respublikos teritorijos administracinių vienetų, gyvenamųjų vietovių ir gatvių valstybės registro naudojami duomenys;

11.3. surašymų duomenys:

11.3.1. Lietuvos Respublikos gyventojų ir būstų 2001 m. visuotinio surašymo duomenys;

11.3.2. Lietuvos Respublikos žemės ūkio 2003 m. visuotinio surašymo duomenys;

11.4. metainformacija:

11.4.1. statistinių rodiklių ir tyrimų aprašymai;

11.4.2. klasifikatoriai;

11.5. platinama informacija:

11.5.1. teikiama informacija;

11.5.2. interneto svetainė.

IV. SIS DUOMENŲ TVARKYMAS, DUOMENŲ TEIKĖJAI IR GAVĖJAI

12. Statistikos departamentas kasmet rengia ir Lietuvos Respublikos Vyriausybės pavedimu tvirtina Oficialiosios statistikos darbų programą. Oficialiosios statistikos darbų programoje įtraukti ne tik Statistikos departamento, bet ir ministerijų, kitų valstybės ir vietos savivaldos institucijų ir įstaigų statistikos darbai. Dalį duomenų, kurių reikia Oficialiosios statistikos darbų programai įgyvendinti, Statistikos departamentui teikia įvairios institucijos, įstaigos, įmonės. Sąveika su valstybės registrais ir informacinėmis sistemomis nustatoma sudarant duomenų teikimo sutartis. Dėl didėjančių statistinės informacijos srautų, duomenų kiekvienais metais gerokai padaugėja. Statistikos departamentui duomenis teikia:

12.1. Oficialiąją statistiką tvarkančios įstaigos:

12.1.1. Lietuvos bankas – mokėjimų balansą, kredito įstaigų ir kitus duomenis;

12.1.2. Lietuvos Respublikos finansų ministerija – valstybės ir savivaldybių biudžetų finansų statistiką, valstybės skolos statistiką, kitus duomenis;

12.1.3. Lietuvos Respublikos ūkio ministerija – bankrutuojančių ir bankrutavusių įmonių duomenis, kitus duomenis;

12.1.4. Lietuvos Respublikos aplinkos ministerija – miškininkystės, atmosferos apsaugos, atliekų tvarkymo ir kitus aplinkosaugos duomenis.

12.2. Kitos įmonės, įstaigos:

12.2.1. Lietuvos archyvų departamentas prie Lietuvos Respublikos Vyriausybės – valstybinių archyvų veiklos statistiką, kitus duomenis;

12.2.2. Muitinės departamentas prie Lietuvos Respublikos finansų ministerijos – duomenis apie eksporto, importo bei tranzito procedūras Bendrojo dokumento pagrindu, kitus duomenis;

12.2.3. Valstybinė mokesčių inspekcija prie Lietuvos Respublikos finansų ministerijos – duomenis apie sumokėtus mokesčius, PVM deklaracijų, metinių apyskaitų, pelno mokesčio deklaracijų duomenis, duomenis apie asmenis, dirbančius su verslo liudijimais, kitus duomenis;

12.2.4. Gyventojų registro tarnyba prie Lietuvos Respublikos vidaus reikalų ministerijos – Gyventojų registro duomenis;

12.2.5. Agrarinės ekonomikos institutas – ūkių apskaitos duomenų tinklą, kitus duomenis;

12.2.6. Lietuvos nacionalinės M. Mažvydo bibliotekos Bibliografijos ir knygotyros centras – duomenis apie spaudą, kitus duomenis;

12.2.7. Respublikinė darbo birža – duomenis apie registruotus darbo biržoje ir ieškančius darbo bedarbius, kitus duomenis;

12.2.8. Darbo medicinos centras – profesinių ligų statistiką, kitus duomenis;

12.2.9. Savivaldybių civilinės metrikacijos įstaigos, Migracijos departamentas prie Lietuvos Respublikos vidaus reikalų ministerijos (migracijos tarnybos) – duomenis demografinei statistikai, kitus duomenis.

Duomenis teikia ir kitos institucijos, įstaigos, įmonės teisės aktų nustatyta tvarka.

13. Metaduomenų bazėje saugoma informacija apie statistinius duomenis, procesus ir priemones, susijusias su statistinės informacijos rengimu ir naudojimu. Tai rengiamos statistinės informacijos aprašymai, informacija apie duomenų surinkimą, apdorojimą, saugojimą, platinimą, informacinių technologijų priemonių taikymą ir statistikos kokybę. Metaduomenų bazėje saugomi statistinių klasifikatorių išrašai, statistinių ataskaitų sąrašas, statistinių rodiklių ir tyrimų aprašymų duomenų bazės išrašas, duomenų skaičiavimo algoritmai, naudojami duomenų įvedimo ir apdorojimo procesuose. Kaupiami tokie duomenys: klasifikatoriaus pavadinimas, pozicijos kodas, pozicijos pavadinimas; statistinės ataskaitos kodas ir pavadinimas; rodiklio kodas, pozicija (koordinatės) statistinėje ataskaitoje ar tyrimo anketoje, pavadinimas; klaidų kontrolės ir agregavimo taisyklės. Duomenų apimtis – apie 100 megabaitų (toliau vadinama – MB).

14. Pirminių statistinių duomenų bazėje saugomi verslo (pramonės, įmonių finansų, energetikos, statybos ir investicijų, transporto ir verslo paslaugų, vidaus prekybos, žemės ūkio ir aplinkosaugos), socialinės (demografinės, socialinės, kultūros ir švietimo, namų ūkių, darbo rinkos) ir makroekonomikos (kainų, užsienio prekybos, mokesčių) statistiniai duomenys, respondentų sąrašai. Kaupiami duomenys apie statistinius vienetus: ataskaitą pateikusio statistinio vieneto kodas, pavadinimas, adresas, ekonominės veiklos kodas, nuosavybės formos kodas, rūšies kodas, pateiktos ataskaitos identifikatorius, ataskaitos pateikimo data (ataskaitinis laikotarpis), pateikto rodiklio identifikatorius ir reikšmė; apie namų ūkius: namų ūkio numeris, teritorija, ataskaitinis laikotarpis, rodiklio identifikatorius ir reikšmė; apie gyventojus: asmens kodas, lytis, gimimo data, pilietybė, gyvenamosios vietos adresas ir kiti duomenys apie gimusius, mirusius, susituokusius ir išsituokusius gyventojus, migraciją ir kt., kurių reikia oficialiajai statistikai rengti; ataskaitinis laikotarpis, ataskaitos identifikatorius, pateikto rodiklio identifikatorius ir reikšmė.

Duomenų apimtis – apie 100 gigabaitų (toliau vadinama – GB).

Duomenų rinkimo teisinis pagrindas, periodiškumas, gavimo šaltiniai ir būdai, statistinės informacijos parengimo laikas, išleidžiamos informacijos, leidinių pavadinimai ar informacijos panaudojimo tikslas kiekvienais metais nurodomi Oficialiosios statistikos darbų programoje, tvirtinamoje Statistikos departamento generalinio direktoriaus įsakymu. Oficialiosios statistikos duomenų šaltiniai yra fizinių ir juridinių asmenų duomenys, valstybės registrų, taip pat viešojo administravimo sektoriaus sukaupti administracinių tvarkomųjų bei asmens dokumentų duomenys.

Respondentai teikia ataskaitas Statistikos departamentui arba teritorinėms statistikos įstaigoms. Ataskaitos teikiamos raštu, faksu, elektroniniu paštu ir užpildant elektronines formas internete. Ataskaitų duomenys įvedami į pirminių duomenų bazę. Juos įveda Statistikos departamentas arba informacinės sistemos tvarkymo įstaigos. Įvesti duomenys tikrinami, rastos klaidos taisomos konsultuojantis su respondentais. Visas statistines ataskaitas respondentai gali gauti iš Statistikos departamento tinklalapio.

15. Statistiniame ūkio subjektų registre saugomi duomenys apie fizinius ir juridinius asmenis. Jis nuolat atnaujinamas ir naudojamas statistiniams tyrimams ir statistinei informacijai rengti. Kaupiami tokie duomenys: juridinio asmens identifikavimo kodas, pavadinimas, teritorijos kodas, adresas, įmonės rūšis, veiklos rūšis, darbuotojų skaičius, pajamos, PVM deklaracijos rodiklis – pardavimų vertė, nuosavybės forma, institucinis sektorius, būklė; fizinio asmens kodas, vardas, pavardė, teritorijos kodas, adresas, veiklos rūšis, institucinis sektorius ir kiti. Duomenų apimtis apie 1060 000 įrašų (24 GB). Statistinio ūkio subjektų registro duomenų atnaujinimo šaltiniai – iš Įmonių rejestro ir kitų juridinių asmenų registravimo duomenų bazių teikiami duomenys (informacija apie įmones, įstaigas, organizacijas ir jų padalinius), iš integruotos mokesčių informacinės sistemos teikiami duomenys (informacija apie fizinius asmenis, dirbančius pagal patentus, individualių įmonių ir PVM deklaracijos, įmonių metiniai balansai), iš Valstybinio socialinio draudimo fondo valdybos informacinės sistemos teikiami duomenys (informacija apie dirbančiųjų skaičių ketvirčio pabaigoje, ūkio subjektų būklę, adresą).

16. Statistiniame ūkių registre saugomi duomenys apie ūkininkų ūkius, šeimos ūkius, žemės ūkio bendroves ir įmones. Registro duomenys nuolat atnaujinami ir naudojami statistinių tyrimų respondentų sąrašams (atrinktų veikiančių ūkių) sudaryti ir statistinei informacijai rengti. Kaupiami tokie duomenys: ūkio identifikavimo kodas; ūkininko vardas, pavardė, asmens kodas, gyvenamoji vieta; ūkio centro adresas; duomenys apie žemę, pasėlius, gyvulius ir kiti. Duomenų apimtis – apie 300 000 įrašų (20 GB). Statistinio ūkininkų registro duomenų atnaujinimo šaltiniai – iš ūkininkų ūkių registro duomenų bazės teikiami duomenys (informacija apie registruotų ūkių juridinį statusą), iš Žemės ūkio ir kaimo verslo registro duomenų bazės teikiami duomenys (informacija apie naujai atsirandančius ūkius), iš Pasėlių deklaravimo duomenų bazės teikiami duomenys (informacija apie pasėlius), iš Gyvulių registro duomenų bazės teikiami duomenys (informacija apie gyvulius).

17. Lietuvos Respublikos gyventojų registro duomenys (asmens kodas, vardas, pavardė, šeiminė padėtis, gyvenamosios vietos adresas ir kt.) naudojami demografinei statistikai; atrankiniams statistiniams tyrimams; statistiniuose ūkių ir ūkio subjektų registruose tvarkomų asmenų duomenims patikrinti; surašymų (gyventojų ir būstų, žemės ūkio) parengiamiesiems darbams ir analizei; sąveikai tarp duomenų bazių (registrų), kuriose tvarkomi duomenys apie asmenis, nustatyti. Duomenų apimtis – apie 3 700 000 įrašų (4 GB). Duomenų atnaujinimo šaltinis – iš Gyventojų registro teikiami duomenys.

18. Lietuvos Respublikos teritorijos administracinių vienetų, gyvenamųjų vietovių ir gatvių valstybės registro duomenys (Lietuvos administracinių vienetų, gyvenamųjų vietovių ir gatvių sąrašai ir kita) naudojami statistinių tyrimų teritoriniams duomenims koduoti ir suvestinei informacijai rengti. Duomenų apimtis – apie 46 000 įrašų (20 MB). Duomenų atnaujinimo šaltinis – iš Lietuvos Respublikos teritorijos administracinių vienetų, gyvenamųjų vietovių ir gatvių valstybės registro teikiami duomenys.

19. Lietuvos Respublikos gyventojų ir būstų 2001 m. visuotinio surašymo duomenų bazėje saugoma informacija apie Lietuvos Respublikos gyventojų skaičių ir pasiskirstymą gyvenamosiose vietovėse, gyventojų demografinę, socialinę-ekonominę sudėtį; būstus ir jų kokybę. Duomenys naudojami socialinei ir makroekonominei statistinei informacijai rengti. Saugomi tokie duomenys: pastato adresas, pastatymo laikotarpis, pastato tipas, medžiagos, naudotos išorinių sienų statybai; būsto tipas, nuosavybės forma, naudingasis plotas, kambarių skaičius, patogumai, šildymo būdas, būsto panaudojimas; duomenys apie namų ūkį; namų ūkio gyventojų sąrašas ir giminystės ryšiai; asmens demografiniai, socialiniai, ekonominiai duomenys, asmens darbo vieta ir profesija. Duomenų apimtis – apie 7 000 000 įrašų (30 GB).

Lietuvos Respublikos gyventojų ir būstų 2001 m. visuotinio surašymo informacija skelbiama ir teikiama duomenų naudotojams Lietuvos Respublikos teisės aktų nustatyta tvarka.

20. Lietuvos Respublikos žemės ūkio 2003 m. visuotinio surašymo duomenų bazėje saugoma informacija apie Lietuvos Respublikos ūkių skaičių, jų dydį, specializaciją, pasiskirstymą ūkio kategorijomis teritorijos administraciniuose vienetuose. Duomenys naudojami žemės ūkio statistinei informacijai rengti. Saugomi tokie duomenys: duomenys apie ūkį (ūkininkaujančio asmens, ūkio valdytojo vardas, pavardė, adresas, ūkininkavimo tikslai); žemę (privati, nuomojama žemė, ariama žemė, kutūrinės ganyklos, sodai ir uogynai, kita žemė, vandenys, miškai); apsėtus ar apsodintus plotus pagal žemės ūkio augalų rūšis; gyvulių ir paukščių skaičių pagal amžiaus grupes, gyvulių ir paukščių rūšis; duomenys apie žemės ūkio techniką, pastatus; ūkio darbuotojų skaičių, jų dirbtą laiką, profesinį pasirengimą; kokiai pajamų grupei priskiriamas ūkis; kita, be žemės ūkio, plėtojama veikla. Duomenų apimtis – apie 10 000 000 įrašų (20 GB).

Lietuvos Respublikos žemės ūkio 2003 m. visuotinio surašymo informacija skelbiama ir teikiama duomenų naudotojams Lietuvos Respublikos teisės aktų nustatyta tvarka.

21. Statistinių rodiklių ir tyrimų aprašymų duomenų bazėje saugoma informacija apie Statistikos departamento ir kitų institucijų rengiamus statistinius rodiklius ir Statistikos departamento atliekamus statistinius tyrimus. Sukaupta informacija naudojama stebėti ir analizuoti statistinių tyrimų ir parengtos statistinės informacijos kokybę ir kaip Lietuvos statistika atitinka Europos Sąjungos reikalavimus. Saugomi duomenys apie statistinius rodiklius (statistikos sritis, rodiklio pavadinimas, matavimo vienetas, apibrėžimas, teritorinis lygmuo, periodiškumas, klasifikavimo ir grupavimo požymiai, skaičiavimo metodas, sutikimas su Europos Sąjungos reikalavimais, už rodiklio parengimą atsakinga institucija ir kt.), statistinius tyrimus (statistikos sritis, tyrimo pavadinimas, periodiškumas, stebėjimo vienetas, trumpas tyrimo aprašymas, sutikimas su Europos Sąjungos reikalavimais, naudojamos statistinės ataskaitos ir tyrimų anketos, kt.) ir statistines ataskaitas bei tyrimų anketas (jų pavadinimas, informacija apie ataskaitos ir tyrimo anketos patvirtinimą, periodiškumas, pristatymo terminas, ataskaitinis vienetas, pagrindiniai rodikliai ir kt.). Visa informacija kaupiama lietuvių ir anglų kalbomis. Duomenų apimtis – apie 6000 įrašų (3 MB).

Duomenų atnaujinimo šaltinis – Statistikos departamento skyrių parengti metaduomenys.

22. Klasifikatorių duomenų bazėje saugomi visi klasifikatoriai, kurie buvo parengti vykdant Lietuvos Respublikos Vyriausybės 1998 m. balandžio 16 d. nutarimą Nr. 464 „Dėl tarptautinių klasifikatorių diegimo Lietuvos Respublikoje“ (Žin., 1998, Nr. 37-989), taip pat kiti statistikos tikslams naudojami klasifikatoriai. Tarptautiniai klasifikatoriai duomenų bazėje saugomi lietuvių ir anglų kalbomis. Šių klasifikatorių duomenų reikia šalies ekonominiams pokyčiams stebėti, statistikos duomenims rinkti, nacionalinei sąskaitų sistemai funkcionuoti, apskaitai ir valstybės registrams tvarkyti, lyginamajai statistinei informacijai rengti ir teikti Jungtinių Tautų bei Europos Sąjungos statistikos tarnyboms, bendrajai ekonominei analizei atlikti ir skelbti ją tarptautiniuose statistikos metraščiuose. Kaupiami tokie duomenys: klasifikatoriaus pavadinimas, versija, lygis, pozicijos kodas, pozicijos pavadinimas, aiškinamosios pastabos, ryšiai su kitų klasifikatorių versijomis ir pozicijomis. Duomenų apimtis – apie 50 000 įrašų (800 MB).

Duomenų atnaujinimo šaltinis – Jungtinių Tautų ir Europos Sąjungos statistikos tarnybų bei tarptautinių organizacijų teikiamos atnaujintos klasifikatorių versijos, tarptautinių klasifikatorių nacionalinių versijų ir nacionalinių klasifikatorių tvarkytojų teikiami atnaujinti klasifikatorių duomenys.

23. Teikiamos informacijos duomenų bazėje saugoma parengta statistinė informacija kartu su ją aprašančia metainformacija. Kaupiami tokie duomenys: statistikos srities kodas ir pavadinimas, statistinės informacijos lentelių grupės kodas ir pavadinimas, statistinės informacijos lentelės kodas ir pavadinimas, lentelės duomenys, klasifikatoriaus pavadinimas, pozicijos kodas ir pavadinimas, rodiklio kodas ir pavadinimas, atsakingo skyriaus pavadinimas, atsakingo asmens duomenys ryšiams palaikyti. Duomenų apimtis – apie 60 MB.

24. Interneto svetainės duomenų bazėje saugomi suvestiniai duomenys, informaciniai pranešimai, straipsniai, teisės aktai, statistinių ataskaitų elektroniniai formuliarai, elektroniniai leidiniai. Kaupiami tokie duomenys: kategorijos pavadinimas, subkategorijos pavadinimas, teksto tipas, tekstas su grafiniais elementais, elektroninės bylos ir nuorodos. Duomenų apimtis – apie 350 MB.

V. duomenų saugOS ORGANIZAVIMAS

25. Statistiniai duomenys tvarkomi ir duomenų saugos reikalavimai nustatomi vadovaujantis Lietuvos Respublikos statistikos įstatymu, Lietuvos Respublikos valstybės registrų įstatymu, Lietuvos Respublikos asmens duomenų teisinės apsaugos įstatymu, bendraisiais duomenų saugos reikalavimais, patvirtintais Lietuvos Respublikos Vyriausybės 2002 m. gruodžio 31 d. nutarimu Nr. 2105 „Dėl duomenų saugos valstybės ir vietos savivaldos informacinėse sistemose“ (Žin., 2003, Nr. 2-45).

26. SIS tvarkymo įstaigos užtikrina SIS duomenų patikimumą, slaptumą ir saugumą, tvarkymo teisėtumą, viešai neskelbtinų duomenų teikimo teisėtumą ir duomenų saugą nuo neteisėto panaudojimo.

27. SIS duomenų saugą organizuoja Statistikos departamento Saugos tarnyba. Už duomenų saugą atsako SIS tvarkymo įstaigų vadovai arba jų įgalioti asmenys. Duomenų saugos priemones diegia ir prižiūri Statistikos departamentas ir SIS tvarkymo įstaigos.

28. SIS vartotojai turi turėti patirtį dirbant su kompiuteriais, operacinėmis sistemomis, taikomosiomis programomis ir pan.

29. SIS vartotojai, pastebėję saugumo politikos pažeidimų, nusikalstamos veikos požymių, neveikiančias arba netinkamai veikiančias duomenų saugos užtikrinimo priemones, privalo nedelsdami apie tai pranešti savo tiesioginiam vadovui arba Saugos tarnybai.

30. SIS vartotojų veiksmus esant nenumatytai situacijai reglamentuoja Ekstremalių situacijų valdymo planas.

VI. DUOMENŲ SAUGOS PRIEMONIŲ ĮGYVENDINIMO TVARKA

31. Duomenų saugos priemonės, duomenų pažeidimo rizikos veiksniai ir sistemos rizikos mažinimo priemonės yra išdėstytos vidaus norminiuose dokumentuose, nuostatuose, taisyklėse, instrukcijose (toliau – taisyklės). Taisyklės nustato: techninės, programinės ir fizinės duomenų saugos priemones, prieinamumo prie duomenų principus ir kontrolę, sistemos ir duomenų pažeidimo rizikas, jų vientisumo pažeidimų fiksavimo ir pažeistų duomenų atkūrimo tvarką, saugaus duomenų teikimo duomenų vartotojams tvarką ir kontrolę, saugaus duomenų perkėlimo ar perdavimo tvarką ir jos laikymosi kontrolę, įgaliojimus SIS vartotojams, jų teises ir atsakomybę. Statistikos departamente taisyklės yra šios:

31.1. vidaus darbo tvarkos taisyklės;

31.2. leidimų režimo taisyklės;

31.3. duomenų kopijų eksploatavimo ir saugojimo tvarka;

31.4. darbo vietiniame Statistikos departamento kompiuterių tinkle tvarka;

31.5. duomenų apsaugos užtikrinimo kompiuterių tinkle reikalavimai;

31.6. statistinės informacijos fizinės apsaugos tvarka;

31.7. darbuotojų pasižadėjimas neatskleisti konfidencialių statistinių duomenų;

31.8. gyventojų surašymo duomenų apsaugos taisyklės;

31.9. žemės ūkio surašymo duomenų apsaugos taisyklės;

31.10. konfidencialių statistinių duomenų nustatymo ir naudojimo taisyklės;

31.11 duomenų saugos nuostatai;

31.12 ekstremalių situacijų valdymo planas.

32. SIS vartotojai privalo rūpintis sistemos bei joje tvarkomų duomenų saugumu. Tvarkyti SIS duomenis gali tik SIS vartotojai, susipažinę su šiais nuostatais ir kitais saugumo politiką reglamentuojančiais teisės aktais.

33. SIS vartotojų supažindinimą su nuostatais ir kitais saugumo politiką reglamentuojančiais teisės aktais bei atsakomybę už šių reikalavimų nesilaikymą organizuoja Statistikos departamento Vadybos skyrius.

34. SIS vartotojams turi būti organizuojamas įvadinis duomenų saugos instruktažas, įvairiais būdais primenama apie saugumo problematiką (pvz., priminimai elektroniniu paštu, teminių seminarų rengimas, atmintinės naujai priimtiems darbuotojams ir pan.).

35. SIS vartotojai, pažeidę šių nuostatų ar kitų saugumo politiką reglamentuojančių teisės aktų reikalavimus, atsako įstatymų nustatyta tvarka.

______________

______________